Diari Oficial de la Generalitat Valenciana


Sumari del DOGV 3110, del 29-10-1997 (1997/11812)

DECRET 268/1997, de 21 d'octubre, del Govern Valencià, pel qual es regula l'organització de l'ensenyament per a exercir determinades activitats professionals nauticopesqueres.
-------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/10/21/268/dof/vci/html**

### Dades del document

Número de DOGV
:   3110

Data del DOGV
:   29-10-1997

Secció del DOGV
:   DISPOSICIONS GENERALS

Número del document
:   1997/11784


Data del document
:   21-10-1997

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

3612 DECRET 268/1997, de 21 d'octubre, del Govern Valencià, pel qual es regula l'organització de l'ensenyament per a exercir determinades activitats professionals nauticopesqueres. [97/C11149]
  
El Reial Decret 4107/1982, de 29 de desembre, atribueix a la Generalitat Valenciana determinades competències en matèria de formació nauticopesquera. Aquestes competències van ser assignades a la Conselleria d'Agricultura, Pesca i Alimentació mitjançant el Decret 31/1983, de 17 de març, del president de la Generalitat Valenciana.
  
El Reial Decret 662/1997, de 12 de maig, estableix els requisits mínims per a exercir l'activitat professional de patró local de pesca i patró costaner polivalent. Aquest reial decret es dicta per la competència que l'estat té atribuïda per a fixar les bases d'ordenació del sector pesquer.
  
La Generalitat Valenciana ha d'actualitzar, d'una banda, determinades normes encaminades a la formació del sector pesquer i, per una altra banda, ha de procedir al desplegament legislatiu d'allò que s'estableix en el Reial Decret 662/1997, de 12 de maig.
  
Per això, a proposta de la consellera d'Agricultura, Pesca i Alimentació i amb la deliberació prèvia del Govern Valencià, en la reunió del dia 21 d'octubre de 1997,
  
DECRETE
  
Article 1
  
L'objecte d'aquest decret és el desplegament en la Comunitat Valenciana dels ensenyaments professionals nauticopesquers i, especialment, els referents a les activitats de patró local de pesca i patró costaner polivalent.
  
Article 2
  
Els requisits exigibles per a obtenir les targetes d'identitat professional nauticopesquera de patró local de pesca i patró costaner polivalent són les que s'estableixen en l'annex I del Reial Decret 662/1997, de 12 de maig.
  
Les atribucions d'aquestes titulacions estan reflectides en l'annex II del reial decret esmentat.
  
Les convalidacions de les titulacions anteriors es faran d'acord amb els criteris que es fixen en la disposició transitòria segona del Reial Decret 662/1997, de 12 de maig.
  
Article 3
  
Es faculta l'Institut Politècnic Maritimopesquer del Mediterrani d'Alacant, centre adscrit a la Conselleria d'Agricultura, Pesca i Alimentació, perquè impartisca els ensenyaments de patró local de pesca i patró costaner polivalent.
  
Article 4
  
Els centres que desitgen impartir els ensenyaments de patró local de pesca i patró costaner polivalent hauran de disposar de l'autorització de la Conselleria d'Agricultura, Pesca i Alimentació.
  
Article 5
  
Els centres que siguen autoritzats per als ensenyaments de patró local de pesca i patró costaner polivalent hauran d'adequar la impartició d'aquests als programes, durada, requisits del professorat, requisits de l'alumnat i mitjans materials que s'especifiquen en l'annex d'aquest decret. La direcció general competent en pesca marítima realitzarà les proves d'aptitud per a patró local de pesca i patró costaner polivalent.
  
Article 6
  
La direcció general competent en pesca marítima expedirà, si escau, les targetes d'identitat professional, amb la sol·licitud prèvia per part dels interessats acompanyada de l'acreditació dels coneixements i requisits exigits en aquest decret.
  
Article 7
  
La Conselleria d'Agricultura, Pesca i Alimentació regularà la realització de cursos i exàmens de formació nauticopesquera en el litoral de la Comunitat Valenciana.
  
Article 8
  
Els tribunals examinadors que s'hagen de constituir amb aquesta finalitat seran nomenats pel director general competent en matèria de pesca marítima. Els membres del tribunal que tinguen la condició de personal dependent de la Generalitat Valenciana tindran dret a percebre les gratificacions per assistència a tribunals indicades en l'apartat C, subapartat a, de l'annex del Decreto 24/1997, d'11 de febrer, del Govern Valencià, i també la meritació de les dietes i despeses de transport que s'hi estableixen.
  
DISPOSICIÓ DEROGATÒRIA
  
Queda derogada l'Ordre de 12 de gener de 1989, de la Conselleria d'Agricultura i Pesca, relativa als títols de patró de pesca local i mecànic de litoral.
  
Queden derogades totes les disposicions, d'igual o inferior rang, que s'oposen al que s'estableix en aquest decret.
  
DISPOSICIONS FINALS
  
Primera
  
Es faculta la Conselleria d'Agricultura, Pesca i Alimentació perquè dicte, en l'àmbit de les seues competències, les normes de desplegament d'aquest decret.
  
Segona
  
Aquest decret vigeix des de l'endemà de la publicació en el Diari Oficial de la Generalitat Valenciana.
  
València, 21 d'octubre de 1997
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX
  
A. Programes per a les titulacions de patró local de pesca i de patró costaner polivalent
  
A.1 Patró local de pesca (240 hores lectives)
  
Secció de pont (110 hores lectives)
  
1. Construcció naval i teoria del vaixell
  
Definició de vaixell.
  
Descripció succinta del vaixell i dels seus elements principals.
  
Dimensions principals: eslora, mànega i puntal.
  
Vàlvules de preses de mar i botzina per a l'eix portahèlices: descripció general i control.
  
Estabilitat transversal inicial. Paràmetres principals per a l'anàlisi de l'estabilitat transversal inicial.
  
Balanç del vaixell i fórmula del període natural de balanç. Relació del període natural de balanç amb l'estabilitat transversal inicial. Càlcul de l'índex d'estabilitat transversal inicial mitjançant el període natural de balanç.
  
Càlcul experimental del factor (f) propi de cada vaixell.
  
2. Navegació costanera i coneixements de meteorologia i oceanografia de la zona
  
Sistema de coordenades terrestres. L'horitzó de la mar i el rumb verdader.
  
Interpretació de les cartes nàutiques utilitzades en navegació costanera. Mesura de rumbs, de distàncies i de coordenades en les cartes.
  
Coneixement bàsic de l'agulla magnètica nàutica. Declinació magnètica i desviacions. Correcció total de l'agulla. Rumbs verdaders i d'agulla.
  
Demora i enfilació. Obtenció de la correcció total de l'agulla per una enfilació. Situació per dues demores simultànies. Situació per demora i distància simultànies al mateix punt. Navegació d'estima en la carta; retolació de rumbs i de situacions.
  
Ecosondes; descripció concisa del seu funcionament.
  
Identificació dels fars i de les boies. Fars de sectors i llums d'enfilació.
  
Coneixement pràctic del litoral de la província per a la qual se sol·licita l'examen.
  
La meteorologia i el pescador.
  
Factors meteorològics que influeixen en les operacions de pesca.
  
Variables meteorològiques. Pressió atmosfèrica, temperatura, nuvolositat, humitat. Precipitacions i vent (locals, generals i tèrmics).
  
Escales per a mesurar la força del vent i de la mar.
  
Ones. Relació amb el vent.
  
Corrents locals.
  
Manera d'obtenir informació meteorològica per ràdio. Tipus d'informació radiada.
  
3. Legislació pesquera bàsica: nacional i comunitària
  
Documentació del vaixell. Rol. Llicència de pesca. Despatx d'un pesquer de litoral. Autoritats competents en matèria de pesca.
  
Espais marítims. Aigües interiors. Mar territorial. Alta mar. Plataforma continental.
  
Reglamentació de la pesca artesanal en el Mediterrani: tremall, palangre i altres arts.
  
4. Reglaments, senyals i abalisaments
  
El reglament d'abordatges: objecte, àmbit d'aplicació. El que cal entendre per: vaixell de propulsió mecànica, vaixell dedicat a la pesca, vaixell en navegació, vaixell a la vista d'un altre, visibilitat reduïda.
  
El que cal entendre per: eslora, mànega, llum de tope, llum de banda, llum d'abordatge, llum tot horitzó, llum de remolc.
  
Vigilància en la mar. Llums o marques que ha de mostrar un pesquer de fins a 12 metres: en navegació lliure, quan està dedicat a la pesca, quan està fondejat. Llums o marques que ha de mostrar: un vaixell de propulsió mecànica major de 12 metres, un vaixell de vela, una draga treballant.
  
Conducta que s'ha de seguir a la vista d'altres vaixells. Risc d'abordatge. Forma de determinar el risc d'abordatge en un pesquer de fins a 12 metres. El que cal entendre per aproximació excessiva. Situació d'abordatge, encreuament i volta encontrada.
  
Conducta que ha de seguir un pesquer en visibilitat reduïda segons que es trobe pescant o no: senyals acústics que ha de produir, vigilància que cal mantenir, ajust de la velocitat, actuació en cas de risc o d'aproximació excessiva a altres vaixells i quan sent un senyal de boira.
  
Interpretació i emissió de senyals de maniobra i advertència.
  
Senyals de petició d'auxili que pot emetre o rebre.
  
Necessitat d'apartar-se del reglament per evitar un perill immediat amb atenció especial a aquest tipus de pesquers.
  
Recomanacions i obligacions internacionals i locals sobre la navegació i pesca en canals o passos estrets.
  
Vigilància en la mar de dia i de nit.
  
Conducta que cal seguir en visibilitat reduïda.
  
Reglament de balissament marítim: sistema AISM. Àmbit d'aplicació. Tipus i descripció de marques en la regió A: laterals, cardinals, perill aïllat i marques especials.
  
5. Maniobra en els vaixells de pesca
  
Manteniment del buc, cobertes i superestructures. Coneixement lleuger de les característiques dels materials emprats en la construcció d'aquest: fusta, PRFV, acer i alumini. Conservació d'aquests elements. Protecció: preparació de superfícies. Característiques generals de les pintures emprades. Ferramentes utilitzades, instruccions per a l'ús i precaucions en el maneig. Petites reparacions en fusta o polièster.
  
Caps. Materials emptats en la confecció de caps. Coneixement lleuger de les seues característiques bàsiques. Confecció i utilització dels següents nucs i treballs: cotes, nuc de ris, nuc pla, nuc d'escota, nuc de pescador, as de guia, volta de ruixó, balç per senó, costura curta i lligada per a gassa. Conservació dels caps.
  
Costejada del vaixell a so de mar. Preparació per a l'eixida a la mar. Revisió del motor, del sistema de govern, dels mitjans de comunicació, dels elements de seguretat i salvament.
  
Desamarrar i eixir. Amollada i estiba de les amarres. Precaucions abans de moure l'hèlice. Efectes combinats del timó i de l'hèlice: vaixell aturat o en marxa. Velocitat dins de les instal·lacions portuàries. Precaucions en girar recolzades.
  
Navegació amb mal oratge: amb mar de proa, amb mar de popa. Riscs en virar amb mal oratge.
  
Maniobra d'ancoratge. Elements utilitzats en aquests vaixells. Elecció de l'ancoratge. Quantitat mínima de línia que s'ha d'utilitzar. Manera de realitzar l'ancoratge. Precaucions prèvies i durant la permanència en ancoratge.
  
6. Arts i ormejos de pesca
  
Instruments de recol·lecció. Instruments llancívols. Descripció i maneig.
  
Nanses: classificació i maneig. Descripció i armament.
  
Hams: classes i maneres de lligar-los. Ormejos verticals i horitzontals: descripció, armament i maneig.
  
Poteres, descripció i maneig d'aquestes.
  
Materials emprats en la confecció de les xarxes. Característiques.
  
Malles, longitud i obertura d'aquestes.
  
Arts fixes i de deriva. Descripció i muntatge.
  
7. Biologia pesquera
  
Biologia pesquera: conceptes generals i finalitat.
  
Plataforma continental. Fons marins: influència en la distribució de les espècies d'interés comercial i en les operacions de pesca.
  
Plàncton: relació entre la distribució d'aquest i el recurs pesquer.
  
Espècies marines més abundants en la Comunitat Valenciana: característiques i diferenciació entre peixos, moluscos, crustacis i mamífers marins.
  
Descripció, biologia i pesca de les espècies marines de la Comunitat Valenciana de major interés comercial.
  
8. Comunicacions
  
Manera d'establir comunicació entre estacions mòbils marítimes en VHF. Crides de socors, emergència i seguretat. Lectura lletrejada segons el codi internacional de senyals.
  
Secció de màquines (70 hores lectives)
  
1. Motors dièsel emprats en els vaixells, parts principals, funcionament, avaries i manteniment
  
Classificació i funcionament. Motors dièsel de quatre temps. Cicle de funcionament del motor dièsel de quatre temps. Diagrama de la regulació del motor dièsel de quatre temps. Motors dièsel de dos temps. Cicle de funcionament del motor dièsel de dos temps. Diagrama de la regulació del motor dièsel de dos temps.
  
Conéixer i identificar els elements fixos que constitueixen els motors dièsel: bastiment, coixinets de bastiment, bastidors, blocs de cilindres, camises, culates, col·lectors d'admissió i escapament, bombes d'escombratge i col·lector d'escombratge.
  
Conéixer i identificar els elements mòbils dels motors dièsel: pistons i cércols, bieles i coixinets d'aquestes, cigonyal, eix de lleves i accionament d'aquest, balancí i volant.
  
Identificar els circuits de combustible, lubricació i refrigeració.
  
Filtres de combustible i d'oli bruts o espatlats. Localització de l'injector que no treballe. Problemes en la refrigeració per brutícia en el filtre de fons o embussada per brutícia en la vàlvula de fons. Saber realitzar les petites reparacions que permeten eliminar els problemes abans indicats. Substituir els filtres i purgar el circuit corresponent. Saber purgar el circuit d'alta pressió de combustible.
  
2. Combustible i lubricants
  
Tipus de combustibles utilitzats en els motors dièsel. Característiques més importants. Precaucions en l'emmagatzematge a bord. Lubricants utilitzats en els motors dièsel. Característiques. Emmagatzematge i tractament dels lubricants.
  
3. Serveis elèctrics: conservació i manteniment
  
Identificar el sistema d'arrancada.
  
Problemes en l'arrancada: escombretes del motor d'arrancada, cable en males condicions, males connexions, bateria baixa de càrrega o en mal estat, etc.
  
Comuns a pont i màquines (60 hores lectives)
  
1. Seguretat marítima
  
Emergències: capejar un temporal, incendi, varada, assistència. Capejar un temporal, maneres segons les característiques del vaixell. Ús de mitjans auxiliars de capa. Incendi. Causes més comunes d'incendi. Maneres d'extinció. Ús d'extintors portàtils. Varada o encallament. Prioritats. Actuació. Taponament de vies d'aigua. Reflotament. Ajudes externes. Assistència en la mar. Donar i prendre remolc.
  
Seguretat en la mar: limitacions pròpies i de l'embarcació. Seguretat durant la navegació. Seguretat en la pesca amb palangres. Conveniència de donar a conéixer periòdicament la situació. L'arnés de seguretat. Roba adequada i altres necessitats. El reflector radar. Conservació, ús i revisió dels mitjans d'auxili i salvament.
  
2. Primers auxilis
  
Fractures: definició, classes de fractures i tractament.
  
Esquinços i luxacions: definició i tractament.
  
Ferides i hemorràgies: tipus i tractament.
  
Cremades: definició, classificació i tractament.
  
Protocol de reanimació cardiopulmonar bàsic.
  
3. Legislació laboral
  
Enrolament en un vaixell. Llibreta d'inscripció marítima. Targeta d'identitat professional marítima. Elecció del personal. Període de prova. Comandament del vaixell. Classificació del personal embarcat. Grups i categories professionals. Drets i obligacions del personal embarcat.
  
4. Conservació dels recursos pesquers
  
Contaminació en la mar: origen de les substàncies contaminants i repercussió a través del medi marí en l'home.
  
Efectes de la sobrepesca. Cooperació dels patrons.
  
5. Manipulació de la pesca
  
Precaucions que cal tenir amb el peix abans d'introduir-lo en la bodega o nevera.
  
Precaucions que cal tenir amb el peix mentre roman estibat en la bodega o nevera.
  
Conservació del peix en gel.
  
A.2 Patró costaner polivalent (600 hores lectives)
  
Secció de pont (300 hores lectives)
  
1. Navegació costanera
  
Forma de la Terra. Eix terrestre, pols, equador, paral·lels i meridians. Sistema de coordenades terrestres. Milla marina. Diferència de latitud i longitud entre dues situacions. L'horitzó de la mar; punts cardinals i divisió sexagesimal d'aquest. Rumb verdader.
  
Descripció concisa de la carta mercatoriana. Coordenades d'un punt en la carta. Mesura de distàncies i traçat de rumbs en la carta; utilització del compàs i del transportador nàutic. Diverses classes de cartes segons l'escala. Nivells als quals estan referides les sondes i les elevacions orogràfiques representades en les cartes. Signes convencionals i abreviatures usats en les cartes nacionals.
  
Concepte del temps i de la mesura d'aquest. Hora civil del primer meridià i hora legal. Relació entre les hores legals de distintes zones horàries. Hora oficial.
  
Definició de magnetisme i dels imants. Descripció concisa del magnetisme terrestre. Declinació magnètica; variacions de la declinació. Rumb magnètic.
  
Descripció de les agulles magnètiques nàutiques i nomenclatura de les parts. Rumb d'agulla. Desviació i correcció total. Relacions entre rumb d'agulla, magnètic i verdader. Causes de les desviacions i tabla de desviacions. L'Estrela Polar; enfilacions que en faciliten el reconeixement. Obtenció de la correcció total per la Polar. Precaucions i conservació de les agulles.
  
Rumb per a passar a una distància donada d'un punt de la costa. Navegació d'estima en la carta. Abatiment i correcció d'aquest. Navegació d'estima en la carta amb corrent; rumb efectiu i deriva. Triangle de velocitats i corrent. Determinació del rumb efectiu coneixent el corrent. Demores, marcacions i enfilacions. La línia isobàtica com a línia de posició. Situació per demores simultànies a dos punts de la costa. Situació per distàncies simultànies a dos punts de la costa. Trasllat d'una línia de posició. Situació per dues demores no simultànies a un mateix punt de la costa. Situació en aparéixer un far en l'horitzó. Enfilacions, demores i isobàtiques de seguretat. Determinació de la correcció total de l'agulla per una enfilació. Rotulació en la carta dels rumbs i de les situacions.
  
Alidades i taxímetres per a prendre marcacions. Corredores; coeficient de corredora. Sonda de mà. Ecosondes; descripció concisa del fonament d'aquestes. Formes de presentació de les sondes. Errors que poden donar-se en les sondes.
  
Fars i senyals de boira; identificació. Fars de sectors i llums d'enfilació. Boies; identificació. Llibres de fars i de senyals de boira. Derrotes.
  
Definició de les marees. Descripció de l'anuari de marees. Obtenció de les hores i sondes de les plenamars i baixamars amb l'anuari.
  
2. Navegació amb radar
  
Descripció bàsica del radar. Radar de moviment relatiu amb presentació proa dalt. Descripció i utilització dels comandaments més freqüents: de guany, d'antimar, d'antipluja, de marcacions i distàncies. Amplària del feix en el pla de l'horitzó. Discriminació en distància i en marcació. Abast màxim del radar. Factors meteorològics que afecten la detecció de blancs. Els vaixells i les boies com a blancs; reflectors radar. Falsos ecos: interferències produïdes per un altre radar, ecos produïts pels lòbuls laterals de radiació, ecos indirectes i de repetició. Identificació dels accidents de la costa amb el radar. Situacions per marcacions i distàncies obtingudes amb el radar. El moviment dels ecos en la pantalla del radar. Balisa radar (racon).
  
3. Servei de guàrdia
  
Vigilància en la mar de dia i de nit. Conducta que cal seguir en visibilitat reduïda.
  
4. Sistemes electrònics de determinació de la situació i de navegació
  
Radiogoniòmetre; descripció concisa del seu fonament. Llibre de radiosenyals. Marcacions radiogoniomètriques; situació per demores radiogoniomètriques. Recalada amb el radiogoniòmetre. Efecte de nit. Idea bàsica del sistema de navegació GPS; dades que faciliten aquests equips i interpretació.
  
5. Meteorologia i oceanografia
  
Variables meteorològiques. Pressió, temperatura, humitat, visibilitat, nuvolositat, precipitacions i vent.
  
Fronts, causes, classes. Tipus d'oratge associat a cada un d'ells.
  
Butlletins meteorològics espanyols. On es pot obtenir la informació meteorològica (premsa, ràdio, TV, Internet).
  
Mapes meteorològics: de núvols, de superfície i d'altitud.
  
Previsió de l'oratge a la vista d'un mapa de superfície.
  
Observacions en la mar. Instruments: baròmetre i termòmetre. Observacions visuals: núvols, vent i mar.
  
Utilització del radar en la previsió local.
  
Com utilitzar la temperatura de la superfície del mar en les operacions de pesca.
  
Corrents locals i generals.
  
Ones: elements i característiques.
  
6. Comunicacions
  
Principis bàsics d'electromagnetisme i propagació de les ones electromagnètiques. Descripció bàsica d'un transceptor de VHF per a ús mòbil marítim. Elements bàsics del sistema radiant.
  
7. Maniobra i govern dels vaixells
  
Caps i cables: generalitats. Operacions amb els caps: cotes, nucs, lligades i voltes. Costures i gasses. Empalmaments.
  
Eixàrcia ferma i eixàrcia de labor. Bossells, pasteques i quadernals. Grillons, guardacaps, armelles i tensors. Aparells: classificació i ús.
  
Instal·lacions d'amarratge: norai, bol·lard, argolles, bites, cornamuses, maneguetes, guiacaps, gateres i maquinetes.
  
Equip d'ancoratge: cabrestants, molinets, àncores i línia d'ancoratge.
  
Donar amarres: tipus d'amarres. Maneres de donar amarres. Encapellar. Precaucions quan hi haja altres amarres donades. Noms de les amarres segons la posició que ocupen. Treball de les amarres. Passar per senó. Abossar. Voltes de maniobra.
  
Amollar amarres: alleujar. Desencapellar.
  
Conservació del buc i de la coberta. Treballs de rutina: neteja, baldejar i retocs. Pintada de la fusta i de l'acer. El calafatament. Reparacions senzilles en fusta i PRFV. Pintada de locals tancats.
  
Inspecció i manteniment de l'equip de coberta: maquinetes, haladors, grues, debanadores, etc. Eixàrcia. Preservar les amarres contra el fregament.
  
Costejada a so de mar: propulsió i govern, estanquitat i flotabilitat, accesoris i equips, material de seguretat i salvament. Costejada en cas de mal oratge.
  
Seguretat dels vaixells pesquers i les seues tripulacions. Recomanacions del Conveni de Torremolinos: navegació, seguretat de la navegació, seguretat del vaixell, estabilitat, seguretat en la coberta, enllumenat de coberta, precaucions per a no caure a l'aigua, caps i cables, seguretat durant la pesca d'arrossegament, amb arts d'encerclament i amb palangres.
  
Propulsió per hèlice. Hèlices de pala fixa i hèlices de pales reversibles: característiques i maneig. Precaucions en moure les hèlices.
  
Timons: descripció del timó ordinari. Comportament general del vaixell en moure l'hèlice tenint el timó a una banda o l'altra. Efecte del timó amb el vaixell en marxa.
  
Maniobres amb embarcacions de fins a 20 metres d'eslora: atracades i desatracades. Precaucions generals quan hi haja vent i corrent. Amb mal oratge. Capes. Corregudes. Ancoratge. Un home a l'aigua.
  
8. Estabilitat i estiba del vaixell
  
Efectes especials en l'estabilitat a causa dels trasllats, embarcament i desembarcament de pesos, embarcament d'aigua per colp de mar i carenes líquides.
  
Informació sobre l'estabilitat a bord dels vaixells i normativa vigent.
  
9. Manipulació de les captures
  
Precaucions que cal tenir amb el peix abans i després d'introduir-lo en la bodega o nevera.
  
Maneres d'estibar el peix.
  
Conservació del peix en gel.
  
Conservació del peix en aigua de mar refrigerada.
  
Nocions generals sobre la congelació del peix.
  
Nocions generals sobre la conservació del peix per deshidratació i per esterilització.
  
10. Recerca i salvament (MERSAR)
  
Sistemàtiques de recerca: per sectors i en espiral. Coordinació de mitjans.
  
11. Reglaments per a prevenir els abordatges i abalisament internacional
  
Objecte i importància d'aquest.
  
Identificació de llums i marques. Llums i marques per a pesquers "dedicats a la pesca" o "en navegació lliure". Consideracions sobre els llums de treball dels pesquers.
  
Regles de govern per als pesquers segons que estiguen dedicats a la pesca o no.
  
Indicacions sobre obstrucció de maniobra en canals i passos estrets, i punts normals de recalada. Sistemes de separació de trànsit.
  
Sistema d'abalisament marítim AISM. Àmbit d'aplicació. Tipus i descripció de marques en la regió A: laterals, cardinals, perill aïllat i marques especials.
  
12. Legislació maritimopesquera
  
Autoritats competents en matèria de navegació i de pesca. Autoritats portuàries. Capitanies marítimes. Direccions provincials del Ministeri d'Agricultura, Pesca i Alimentació. Direccions territorials de la Conselleria d'Agricultura, Pesca i Alimentació de la Generalitat Valenciana.
  
Els espais marítims. Aigües interiors. Mar territorial. Zona econòmica exclusiva. Plataforma continental. Alta mar.
  
Els espais costaners. Zona maritimoterrestre. Platges. Servituds. Zona d'influència.
  
Despatx d'un vaixell pesquer. Documentació del vaixell. Autoritats que intervenen en els despatxos. Despatx general. Despatx per a la mar.
  
Reglamentació de la pesca amb arts d'arrossegament. Dimensions de les malles i de les espècies. Requisits que han de complir els vaixells. La llicència de pesca.
  
Reglamentació de la pesca amb arts d'encerclament. Dimensions dels arts, de les malles i de les espècies. Requisits que han de complir els vaixells. La llicència de pesca. Prohibició de pescar en aigües interiors. La pesca de carnada viva.
  
Infraccions i sancions en matèria de pesca. Llei 53/1982, de l'estat espanyol, sobre infraccions en matèria de pesca marítima. Llei 2/1994, de la Generalitat Valenciana, de defensa dels recursos pesquers.
  
13. Biologia pesquera i arts de pesca
  
El sistema marí: nocions generals. L'aigua de mar com a mitjà biològic.
  
Zonació dels oceans. La plataforma continental. Els sediments marins. Influència de la naturalesa i relleu del fons marí en la distribució de les espècies d'interés comercial i en les operacions de pesca.
  
El plàncton: cicle estacional en aigües templades. Relació entre la distribució del plàncton i el recurs pesquer.
  
Descripció biològica i pesca de les espècies pelàgiques, bentòniques i demersals d'interés comercial.
  
Arts fixos, de fons i d'encerclament.
  
Nocions generals sobre els arts d'arrossegament.
  
Materials emprats en la confecció dels ormejos i arts de pesca. Característiques dels fils. Mallatge.
  
Coeficient de penjament, d'obertura horitzontal i vertical.
  
Malles. Tall de les malles. Creixences i minves. Reparació de les malles.
  
Muntatge dels distints arts de pesca.
  
Ormejos: classificació, descripció i muntatge.
  
Maniobres de pesca amb els distints arts i ormejos.
  
Ecosondes: nocions generals sobre l'ús d'aquestes en la pesca.
  
14. Procediments radiotelefònics
  
Manera d'establir comunicació entre estacions mòbils marítimes en VHF. Crides de socors, emergència i seguretat. Lectura lletrejada segons el codi internacional de senyals.
  
Secció de màquines (150 hores lectives)
  
1. Motors dièsel i els seus elements
  
Motors dièsel. Principis fonamentals de funcionament. Classificació general.
  
Motors dièsel de quatre temps. Funcionament. Cicle de treball del motor dièsel de quatre temps. Diagrames. Diagrames de regulació del motor dièsel de quatre temps.
  
Motors dièsel de dos temps. Funcionament. Cicle de treball del motor dièsel de dos temps. Diagrames. Diagrama de regulació del motor dièsel de dos temps. Comparació entre els cicles de dos i quatre temps.
  
Estudi dels òrgans que constitueixen el motor dièsel marí. Bancada: tipus i material de què es construeixen. Coixinets de bancada. Càrter. Tapes de càrter. Bastidors. Cilindre. Bloc de cilindres. Material de construcció. Camises: tipus. Conservació i desgast. Culates. Classes de culates. Material i tipus de construcció.
  
Eix de cigonyals. Material i construcció. Volant. Virador. Bieles. Construcció i coixinets de biela. Boulon o passador del pistó: tipus i material. Pistons: tipus, material de construcció. Cèrcol de compressió i de greixat. Material de construcció dels cèrcols. Jocs.
  
Eix de corbes. Accionament de l'eix de corbes: distintes maneres. Vàlvules d'aspiració i escapament: formes i material de construcció. Vàlvules d'arrancada. Vàlvules de seguretat. Injectors.
  
Bombes d'escombratge. Col·lector d'escombratge. Col·lector d'aspiració i col·lector d'escapament.
  
Idea general del funcionament d'una bomba d'injecció de combustible. Classes de bombes de combustible.
  
2. Avaries més comunes i reparació
  
Revisió i substitució de filtres. Purga de circuits. Comprovació del funcionament dels injectors. Purga del circuit d'alta pressió.
  
3. Conducció i manteniment dels motors
  
Regulació de la quantitat de combustible injectat: diferents sistemes. Regulació de les bombes de combustible.
  
Arrancada dels motors. Arrancada a mà. Arrancada elèctrica. Arrancada amb aire comprimit: diversos casos.
  
Diferents sistemes de canvis de marxa. Embragatges. Idea de les hèlices de pales reversibles.
  
Refrigeració: diferents sistemes emprats. Bombes d'aigua de refrigeració. Filtres.
  
Lubricació: necessitat de la lubricació. Bombes d'oli: diferents tipus. Refrigeradors d'oli. Filtres. Circuits de lubricació.
  
4. Combustibles i lubricants
  
Tipus de combustibles utilitzats en els motors dièsel. Característiques més importants. Precaucions en l'emmagatzematge a bord. Lubricants utilitzats en els motors dièsel. Característiques. Emmagatzematge i tractament dels lubricants.
  
5. Quadres elèctrics
  
Quadres de distribució: construcció. Control dels generadors. Instruments que componen el quadre elèctric. Controls.
  
6. Dinamos i alternadors
  
Generació i distribució de l'energia elèctrica a bord. Fonaments dels generadors de corrent. Dinamos: construcció i principis de funcionament. Excitació de les dinamos. Regulació de la tensió. Corrent alterna. Valors que han de considerar-se en el corrent altern. Alternadors: construcció i principis de funcionament.
  
7. Bateries. càrrega i descàrrega. precaucions i manteniment
  
Quadre de càrrega de bateries. Idea bàsica de rectificadors. Precaucions i perills durant la càrrega de bateries.
  
8. Sistemes hidràulics
  
Elements i components bàsics. Comprovació de nivells. Precaucions i manteniment de la instal·lació a bord.
  
9. Sistemes de govern
  
Telecomandament. Servomotor: tipus més emprats en vaixells pesquers. Manteniment.
  
10. Serveis de buidatge, de neteja i contra incendis
  
Bombes, circuits, filtres i vàlvules. Maneig, precaucions i manteniment.
  
Comuns a pont i màquines (150 hores lectives)
  
1. Seguretat marítima
  
Elements de salvament en aquest tipus d'embarcacions: cèrcols salvavides i boies salvavides. Armilles salvavides: característiques i ús. Barca salvavides: elements i accessoris. Col·locació a bord i disponibilitat. Abaixada i inflament. Revisions periòdiques i obligatorietat de presenciar-les.
  
Elements de lluita contra incendis en aquest tipus d'embarcacions: bombes, hidrants, mànegues, llances, extintors, destrals i poals.
  
Abordatges i varades: prevenció abans d'eixir a la mar i navegant prop de la costa o en presència d'altres vaixells. Actuació en cas d'accident: criteris de prioritat i tècniques d'emergència i reparació.
  
Utilització dels serveis de buidatge i contra incendis. Control d'avaries en el buc. Avaries en el sistema de govern.
  
Auxili a altres vaixells. Remolcs: donar i prendre remolc, navegació amb remolc.
  
Abandó de vaixell. Senyals de socors. Taula de senyals de salvament.
  
2. Pràctiques de treball segures a bord
  
Seguretat dels vaixells pesquers i les seues tripulacions: recomanacions del conveni de Torremolinos: navegació, seguretat de la navegació, seguretat del vaixell, estabilitat, seguretat en la coberta, enllumenat de coberta, precaucions per a no caure a l'aigua, caps i cables, seguretat durant la pesca d'arrossegament, amb arts d'encerclament i amb palangres.
  
3. Construcció naval i teoria del vaixell
  
Definició de vaixell.
  
Descripció succinta del vaixell i dels seus elements principals.
  
Causes de deterioració del vaixell i atencions.
  
Dimensions principals: eslora, mànega i puntal.
  
Calats. Escales de calats. Representació dels calats.
  
Francbord. Desplaçament i arqueig.
  
Vàlvules de preses de mar i escobenc portahèlices: descripció general i control.
  
Estabilitat: generalitats.
  
Estabilitat transversal inicial. Càlcul d'estabilitat transversal inicial.
  
Balanç del vaixell i fórmula del període natural de balanç. Relació del període natural de balanç amb l'estabilitat transversal inicial. Càlcul de l'índex d'estabilitat transversal inicial mitjançant el període natural de balanç.
  
Càlcul experimental del factor (f) propi de cada vaixell.
  
Diagrames (GM) d'índex d'estabilitat segons el període natural de balanç.
  
Escores durant l'evolució i relació amb l'estabilitat transversal inicial.
  
4. Higiene i primers auxilis
  
Condicions higienicosanitàries a bord.
  
Fractures: definició, classes de fractures i tractament.
  
Esquinços i luxacions: definició i tractament.
  
Ferides i hemorràgies. Tipus i primers auxilis.
  
Cremades: definició, classificació i tractament.
  
Protocol de reanimació cardiopulmonar bàsica.
  
Riscs elèctrics a bord: tècniques de prevenció i primers auxilis en cas d'electrocució.
  
5. Preservació del medi marí
  
Contaminació en el mar: origen de les substàncies contaminants i la repercussió d'aquestes a través del medi marí en l'home. Emissaris submarins, localització.
  
Biologia pesquera: concepte i finalitat. Efectes de la sobrepesca. Criteris bàsics per a la regulació de l'explotació pesquera. Cooperacions dels patrons.
  
Esculls artificials: definició i objectius. Incidència de l'escull en el medi aquàtic. Localització dels principals esculls en la Comunitat Valenciana.
  
6. Legislació laboral
  
Enrolament en un vaixell. Llibreta d'inscripció marítima. Targeta d'identitat professional marítima. Elecció del personal. Període de prova. Comandament del vaixell. Classificació del personal embarcat. Grups i categories professionals. Drets i obligacions del personal embarcat.
  
El contracte de treball. Capacitat per a contractar. Contractació de menors d'edat. El contracte d'embarcament: forma i contingut. El quadre d'organització dels treballs a bord. El sistema de remuneració a la part.
  
B. Requisits del professorat
  
El professorat del curs haurà de tenir la titulació necessària de manera que es garantisca el nivell de coneixements adequats a cada formació. Amb aquesta finalitat, es considera com a titulació mínima la de patró de pesca d'altura i la de mecànic naval major o equivalents, d'acord amb el tipus de curs o secció que s'haja d'impartir.
  
C. Requisits d'accés de l'alumnat
  
- Ser major de 16 anys.
  
- Estar en possessió del certificat de competència de mariner.
  
- Posseir l'aptitud física que permeta l'exercici de l'activitat d'acord amb la legislació vigent.
  
D. Mitjans materials mínims per a la realització de les proves pràctiques
  
D.1 Patró local de pesca
  
Material de competència marinera
  
- 1 barca salvavides homologada de vuit o més places.
  
- 1 contenidor de barca amb deslligador hidrostàtic, fleix i silleta.
  
- 1 equip SOLAS A complet de barca salvavides.
  
- 3 armilles salvavides homologades de diversos models.
  
- 1 cèrcol salvavides amb llum d'encesa automàtica.
  
- 1 llança de 45 mm de doble efecte amb raccord de 45 mm tipus Barcelona (UNE 23.400).
  
- 1 mànega de 15 m i 45 mm de diàmetre amb raccords tipus Barcelona (UNE 23.400).
  
- 1 bifurcació de 70/45 mm amb raccords tipus Barcelona (UNE 23.400) i claus de tall.
  
- 4 extintors portàtils amb les característiques següents:
  
·Pols seca de pressió adossada.
  
·Pols seca de pressió incorporada.
  
·Aigua pulveritzada.
  
·Anhídrid carbònic de 5 kg.
  
- 1 tira d'almenys 25 mm de diàmetre i longitud suficient per a pegar voltes a la bita o cornamusa.
  
- 4 frenells de diàmetres compresos entre 8 i 10 mm, i 3 m de longitud.
  
- 1 aparell de combés guarnit.
  
- 1 bossell, 1 quadernal i 1 pasteca.
  
- Bita i cornamusa adequades al cap per a pegar-li voltes.
  
Material específic de la titulació:
  
- Piola per a fer lligades, burins, navalles, etc.
  
- Cap de quatre cordons per a confeccionar lligades.
  
- Motor dièsel marí complet, similar als utilitzats per a embarcacions costaneres, amb inversor, filtres, bombes acoblades, corretges i alternador.
  
- Elements solts: injectors, pistons, bieles, cèrcols, culata de vàlvules, filtres d'aire, combustible i oli, motor d'arrancada i alternador.
  
- Tauler per al muntatge de circuits elèctrics.
  
- Equip de càrrega i verificació de càrrega de bateries.
  
- Elements per a muntatges de circuits d'enllumenat.
  
- Joc de ferramentes per a la realització dels exercicis pràctics.
  
D.2 Patró costaner polivalent
  
A més del que s'ha indicat per a patró local de pesca, el que segueix:
  
- Guardacaps apropiats al cap per a confeccionar lligades.
  
- Agulles i fil per a adobar xarcies.


Còpia Permalink ELI